1 Tessalonisense 4:14 Die Heilige Gees wys hier vir ons wat Christus vir die gelowiges gedoen het. Hy het vir hulle gesterf. Ons moet bedink dat Hy dit as Verlosser gedoen het. Sy sterwe was die versoening met God vir Sy uitverkore kinders. Hy het in Sy sterwe die straf van die ewige dood gedra en vir die gelowiges weggedra.
Paulus gebruik hier net die naam Jesus. Dit beklemtoon die vertroulike band tussen Hom en elkeen wat glo. Die Here Jesus het vir elkeen wat op Hom bou ook opgestaan. Hy het nie net die straf gedra nie. Hy het in Sy opstanding gewys dat Hy vir die hele volk van God ook die lewe verdien het. Dit is nie so dat Christus net verdien het dat jy en ek in die dood met rus gelaat word nie. Nee, Hy het vir ons ook die lewe verdien. By daardie lewe behoort dat God se kind na die afsterwe by Christus in die hemel leef. By daardie lewe behoort ook dat ons soos Christus eendag met ons liggaam opstaan. Dat ons dan ook met 'n volmaakte liggaam vir altyd op die nuwe aarde leef. Vanaf die dag wat Christus terugkom op die wolke. Heerlik om kind van God te wees!